瞌睡詩
作者：羅椅
朝代：宋

paragraphs: 瞌睡從何來，譬若風雨至。
曲几不待憑，虛櫺那暇寄。
應人眉强撐，伸手扇已墜。
徑遊華胥國，欲見混沌帝。
齁齁自成腔，兀兀更有味。
息疎疑暫醒，氣窒還扶醉。
兒童欲惱翁，摇膝問某字。
吻間僅一答，言下已復寐。
雜然拍手笑，欲嗔嗔不遂。
何曾參佛祖，先會點頭意。
何曾逢麴車，流涎已沾袂。
不省較短長，誰能問興替。
陰天百怪舞，開口輒差異。
三百六十日，何似長瞌睡。